MISTERUL VENUSIANULUI 


XIAO JIANHENG 


N-AŞ FI crezut niciodată că mie, specialist în lingvistică, îmi va fi dat 
să trăiesc evenimentele extraordinare ale unei călătorii în Cosmos. Cu toate 
că, mai degrabă, întîmplarea a fost aceea care a jucat un rol de seamă în 
toată această chestiune, totuşi, într-o epocă în care ştiinţa face progrese 
uluitoare şi feluritele ei domenii se intercondiționează şi se întrepătrund, 
prezenţa unui lingvist pe o navă spaţială nu s-ar putea socoti altcumva decît 
o urmare firească a lor. Numai că eu am fost prins chiar întîmplător în vîr- 
tejul evenimentelor. 

De unde să încep cu povestea? Poate de la deschiderea simpozionului 
național de lingvistică... 


1. O şedinţă stringentă 


Îmi amintesc că era ultima zi a dezbaterilor plenare şi, îndată ce confe- 
rinţa s-a încheiat, m-am întors la hotel şi m-am băgat în pat. 

Era o noapte sufocantă, de sfîrşit de iulie, însă în cameră era foarte 
plăcut. Am apăsat pe cîteva butoane, anunţind „personalul electronic de 
serviciu” să mă trezească a doua zi ca de obicei. Cum îmi îndeplinisem cu 
brio misiunea, m-am cufundat într-un somn atît de dulce şi de adînc, încît, 
la miezul nopţii, cînd am fost trezit, credeam că deja se făcuse ziuă! 

Mi-am îndreptat privirile spre ceasul electronic cu comandă numerică şi 
am constatat, cu uimire, că indica ora 12 şi 40 de minute! Să se fi defectat 
robotul? Dar chiar atunci am auzit glasul rece al acestuia, strigîndu-mă: 

— Tovarăşe Xu Ping, treziți-vă! Comitetul planetar vă roagă să preluaţi 
imediat legătura telefonică. 

„Comitetul planetar?” Nu auzisem de un asemenea organism! În timp ce 
îmi munceam creierul să înţeleg despre ce e vorba, în receptor a răsunat o 
voce cristalină de fată. 

— Alo! Alo! Tovarăşul Xu Ping? Sînt Secretariatul Comitetului naviga- 
ției interplanetare. Navigaţia interplanetară! Tovarăşe Xu Ping, sîntem 
într-o şedinţă de urgenţă, avînd ca scop dezbaterea teoriei dumneavoastră. 

Ne gîndim să vă invităm la dezbatere. Chiar acum. 

— Acum?... Atât de tîrziu? 

— Da. Dar nu-i deloc tîrziu, ci, dimpotrivă, e prea devreme. Este ora O 
şi 40 de minute! 

Poate tocmai din pricină că lucra în domeniul navigaţiei spaţiale, fata 
avea o puternică noţiune a timpului. Continuă extrem de politicoasă. Însă 
cu o intonaţie care nu admitea replică: 

— Îmi pare foarte rău că v-am trezit şi vă rog să ne scuzaţi. Vă rugăm 
însă să veniţi numaidecît! Maşina vă aşteaptă. 

Abia mă îmbrăcasem şi robotul a rostit iarăşi cu glas rece: 

— Tovarăşe Xu Ping, vehiculul Comitetului planetar a oprit la intrare, 
în sectorul A, locul de parcare numărul 4. Coborîţi cu liftul numărul 14. 
Înainte de a pleca, vă rog să serviţi micul dejun, pe care vi l-am pregătit. 

Cui îi ardea de micul dejun? Comitetul navigaţiei interplanetare mă 
căuta şi încă de urgenţă. Ciudat lucru! De fapt, în timp ce vehiculul mă 
purta ca vîntul spre marginea răsăriteană a oraşului, unde se înălța clădirea 
monumentală a Comitetului, încă mă mai întrebam dacă eram chiar eu 
persoana căutată. Ce legătură aveam eu, un om care studia limba cu 
ajutorul matematicii, cu acest Comitet? Comunicarea mea stîrnise multora 
interesul şi luarea aminte, dar de aici pînă la Comitetul navigaţiei 
interplanetare... 

Vehiculul se opri în momentul în care nedumerirea mea era în toi. Şi cu 
toate că era miezul nopţii — oh, voiam să spun ora unu —, clădirea albă a 
Comitetului, luminată puternic, roia ca un viespar. 

Cînd am coborît, m-a întîmpinat un bărbat între două vîrste, înalt şi 
puţin adus de spate. L-am recunoscut într-o clipită. Era Luo Bing, 
renumitul astronaut, primul chinez care pusese piciorul pe Marte. 

— Tovarăşul Xu Ping? M-a măsurat cu privirea şi mi-a strîns cordial 
mîna. Şedinţa are loc la etajul al doilea. Vă rog! 

L-am urmat în sala de şedinţe. Aruncîndu-mi ochii în jur, am înmăr- 
murit! Aproape fiecare domeniu îşi avea acolo cîte un reprezentant. 
Specialiştii în vîrstă erau strînşi în jurul unei mese mari, dreptunghiulare; 
cei mai tineri stăteau în spatele lor. Sala spațioasă era plină ochi. 

Şedinţa începuse de mai multă vreme. O tînără astrobiolog era într-o 
controversă acerbă cu un profesor de la universitatea mea, venerabilul Xu 
Miandun. Bunul profesor cu pletele cărunte era de felul lui amabil şi tăcut, 
însă în momentul acela arăta, nu ştiu de ce, neobişnuit, tulburat. Cînd a dat 
cu ochii de mine, a strigat tare, exaltat ca un copil: 

— Bravo! A sosit autorul comunicării! Apucă un material din faţa sa şi, 
arătîndu-l tinerei cercetătoare, zise: îţi va răspunde chiar autorul. 

Se lăsă tăcerea. Nenumărate priviri pline de căldură şi curiozitate se în- 
toarseră spre mine. Luo Bing îmi căută un loc şi, înainte ca eu să mă aşez, 
mă prezentă, apoi se întoarse către mine: 

— Tovarăşe Xu Ping, v-am solicitat pentru a ne expune personal 
situaţia. Institutul dumneavoastră a reuşit să traducă unele texte din limbi 
antice, dispărute. Cum aţi procedat? 

Nu mă simţeam cîtuşi de puţin în largul meu. Abia observasem acum că 
toți specialiştii aveau în mînă raportul meu la conferinţă. Pe loc, n-am 
înţeles motivul interesului lor pentru lingvistică, domeniu atît de străin de 
ei. Şi asta, chiar atunci — în plină noapte, în sala de şedinţe a Comitetului 
navigației interplanetare! 

M-am uitat lung la profesorul meu, apoi la Luo Bing şi la ceilalți. Am 
simţit de pretutindeni aceeaşi atitudine încordată de aşteptare. Păreau 
mistuiţi de ceva şi nu ştiam de ce. 

Le-am arătat în cîteva cuvinte cam cu ce ne ocupam noi în ultimii ani. 
Le-am spus: 

— Principala noastră activitate s-a concentrat în ajutorarea calculato- 
rului electronic, cu care analizăm şi studiem, prin metode matematice şi 
logice, regulile limbilor. Raportul meu înfăţişează unele chestiuni de prin- 
cipiu şi unele căi pe care noi le-am pus la punct. Prin intermediul lor, am 
reuşit într-adevăr să traducem texte vechi egiptene şi unele probleme 
neelucidate în ceea ce priveşte scrierea noastră veche, pe carapace de 
broască ţestoasă... 

Mi-am reluat locul, însă întrebările m-au potopit ca stropii unei ploi 
bătute de vînt. Cele mai multe priveau tocmai căile şi tehnicile de dezle- 
gare, celelalte, de după acestea, ajungînd tot mai puţin provocate de 
curiozitate. 

— Tovarăşe Xu Ping, spuse la un moment dat o femeie tînără cu dinţii 
ca două şiraguri de perle, de fapt biologul pe care îl găsisem la venirea mea 
în controversă cu venerabilul profesor, n-am să vă chestionez asupra 
tezelor cuprinse în raportul dumneavoastră. Dar aş vrea să ştiu un lucru: 
sînt ele valabile şi pentru situația de pe o altă planetă? Vă voi vorbi 
deschis. Dacă descoperim viaţă pe Venus şi intrăm în legătură cu „oame- 
nii” de pe planetă, ne-am putea bizui pe dumneavoastră? Mai bine zis, 
putem să vă transmitem rapid respectivele semnale şi să primim o tra- 
ducere? 


Întrebarea pusese capac la întreaga oboseală a zilei. Răbdasem celelalte 
întrebări, dar acum am izbucnit: 

— Tovarăşă dragă, eu sînt un om de ştiinţă şi nu un scriitor de literatură 
SF. Studiind chestiunile prezentate în raport, nu i-am luat în consideraţie 
pe inexistenţii venusieni! 

Vorbisem prea rece, brutal, fiindcă s-au pornit şuşotelile. 

— Cum? N-a aflat? 

— Aşa se pare. 

— De ce nu-i spuneţi? 

Nu înţelegeam la ce se refereau şi m-am întors întrebător către Luo 
Bing. S-a ridicat în picioare. 

— Tovarăşi, încă n-am apucat să-l punem în temă pe tînărul savant. 
Poate că a fost chiar mai bine aşa, lăsîndu-l să ne vorbească în mod 
obiectiv. Tovarăşe Xu Ping, mi se adresă el mie, întrebarea tovarăşei Li 
Guifen nu e un capriciu. Ne interesează pe toți în cel mai înalt grad acest 
aspect. Şi anume, dacă stabilim unele legături cu „oameni” de pe alte 
planete, sînteţi capabili să decodificaţi semnalele lor? 

Luo Bing arăta cît se poate de serios. M-am simţit într-o situație deli- 
cată. Cum să-i răspund unui om care gîndeşte de pe poziţia unui pasionat 
cititor de literatură ştiințifico-fantastică? Din fericire, venerabilul profesor 
m-a trezit la realitate. 

— Xu Ping, mi se pare că înainte de toate se cuvine să stabilim nişte 
chestiuni. Nelăsînd raportul meu din mînă, a continuat, clătinîndu-l, ca o 
ameninţare. În primul rînd, trebuie să pornim de la faptul că „venusienii” — 
aici voi evidenția iarăşi că denumirea „venusienii” este o simplă ipoteză de 
lucru — sînt cu siguranţă fiinţe cu o inteligență superioară. Cum arată, deo- 
camdată nu ne interesează. Altceva este în afara oricărui dubiu — formarea 
unei fiinţe superioare nu este şi nu poate fi separată de muncă. Cu alte 
cuvinte, „venusienii” trebuie să fie la fel cu pămîntenii: să ducă o viaţă 
socială şi să deţină un instrument de exprimare a gîndirii — limba. Cît 
despre aceasta din urmă, aş crede că trebuie să fie asemănătoare celei de pe 
Pămînt, să reflecte realitatea obiectivă. Or, lumea obiectivă, fie ea de pe 
Pămînt sau de pe altă planetă, are la bază nişte norme. lată de ce 
apreciem... 

Dintr-o dată am priceput ce voia să spună. Sigur, şi limba „venusie- 
nilor” este guvernată de nişte norme, de legi. 

— Înţeleg, l-am întrerupt. Dacă-i aşa, nu se poate să nu găsim mijlocul 
de a traduce o asemenea limbă. Sigur că da, am întărit. Dacă limba în cauză 

are o regulă a ei, pe baza unei logici riguroase, izbutim. Numai că... 

Răspunsesem răspicat, dar ştiam că cercetările de pînă la data aceea 
negau existenţa vieţii pe Venus. Şi nu-mi era deloc limpede ce îi determi- 
nase pe oamenii din fața mea să dezbată în miez de noapte o problemă ce 
nu-şi avea o bază reală. Prin urmare, am adăugat: 

— Desigur, luăm această limbă ca o ipoteză de lucru. Însă ce sens are 
dezbaterea noastră? Fiindcă, de vreme ce pe Venus nu există viaţă, de unde 
să luăm o limbă „venusiană”? 

Se lăsase liniştea. Se părea că răspunsul meu îi mulțumea. Însă cînd am 
afirmat că pe Venus nu există viaţă, au izbucnit în rîsete. lar cînd au mai 
văzut şi figura mea nevinovată, risetele au sporit. M-am aşezat, fîsticit, 
neştiind cu ce greşisem. Luo Bing mi-a sărit în apărare. 

— Tovarăşe Xu Ping, nimeni nu ride de dumneavoastră. Faptul că 
actualmente pe Venus nu există viaţă şi deci nici „oameni” este o mărturie 
a ştiinţei contemporane. Dar, iată, s-a ivit o chestiune extraordinară. Aici 
vocea sa a căpătat o nuanţă ciudată. Trebuie să fi aflat şi dumneavoastră 
despre plănuitul zbor spre Venus... 

Am dat din cap, în semn de aprobare. Citisem undeva despre acest zbor 
interplanetar. Se spunea că după studiile de pe Marte, organele de resort 
începuseră o intensă muncă de pregătire a unor cercetări pe Venus. Mai 
înainte, China trimisese pe Venus cîteva nave fără om, însă eu nu ştiam 
nimic despre informaţiile transmise de acolo de aparatura de bord. 

— Aţi auzit că de curînd am lansat spre Venus o nouă navă fără om la 
bord, numită nava „numărul patru?”, întrebă Luo. 

Am încuviinţat. 

— Această rachetă, cu excepţia aparaturii obişnuite de măsurat, a fost 
echipată şi cu o cameră de luat vederi, cu raze infraroşii. Ştiţi prea bine că 
Venus e înconjurată de un strat atmosferic foarte dens şi numai cu infra- 
roşii se poate depista starea de lucruri de acolo. Ieri, aparatul a început să 
transmită şi s-a petrecut cel mai neaşteptat lucru: pe unele fotografii am 
descoperit un ciudat corp ceresc artificial. Făcut de mîna omului. În cele 
din urmă, am ajuns la concluzia că e vorba de un satelit artificial uriaş... 

Ştirea m-a tulburat într-atât, încît, pe dată, nu mi-am dat seama de sensul 
adînc al descoperirii. Cuvintele „corp ceresc artificial” îmi persistau în 
memorie. 

— Cum? am biîiguit aproape sărind din scaun. Făcut de mîna omului? 

Cei prezenţi au izbucnit în rîs, mizînd, se pare, pe această reacție a mea. 

— Oare... Încă nu-mi revenisem din starea de agitaţie. Vestea era prea 

mare şi căzuse prea brusc. Oare să se afle „oameni” pe Venus? 

— Ce putem şti? Luo Bing aşteptă ca sala să se liniştească şi reluă: Aşa 
este, ne confruntăm cu un fenomen ieşit din comun. La început am crezut 
că este cumva vorba de o navă a unei ţări. Am stabilit apoi că în ultimul 
timp nimeni n-a mai lansat spre Venus un corp ceresc. lar fotografia 
dovedeşte că obiectivul este opera inteligenţei omeneşti. Noi am apreciat 
întotdeauna că, în sistemul solar, nu poate fi viaţă doar pe Pămînt. Dar, în 
acelaşi timp, am susţinut că pe Venus nu poate fi viață. Atunci cum se 
explică existenţa acestui corp artificial? lată misterul! 

Aceasta era! În atmosfera planetei Venus se descoperise un satelit arti- 
ficial. Într-adevăr! În cele cîteva fotografii, obiectul acela luminos, ca o 
halteră, gros la cele două capete şi subțire la mijloc, nu putea fi unul 
natural. Era fără îndoială isprava unei mîini umane! Şi nici gînd să fi fost 
lansat de pe Terra. Se întrevedea că vom avea cît de curînd de-a face cu 
fiinţe inteligente de pe o altă planetă, oricît de neaşteptat ar fi părut acest 
lucru! 

— Tovarăşi, se întorsese Luo Bing spre sală, am ascultat opinia unui 
specialist. Sîntem cu toţii interesaţi în cel mai mare grad de modul de 
traducere a semnalelor lansate de „venusieni” — hai să-i numim astfel pe 
constructorii acestui corp ceresc artificial! Cît despre misterul de care vă 
vorbeam, el va putea fi dezlegat numai după ce vom încerca să intrăm în 
contact cu obiectul, sau în urma unei călătorii pe Venus. Prin urmare, pro- 
pun constituirea unei Comisii specializate, care să analizeze următoarele 
chestiuni: Profesorul Xu, tovarăşul Xu Ping şi specialiştii în telecomuni- 
caţii vor forma un prim grup de lucru. Ei vor face toate pregătirile de 
rigoare pentru a intra — de pe Pămînt — în legătură cu «venusianul. 
Recomand trecerea imediată la acţiune. Este foarte probabil ca zborul spre 
Venus să se devanseze, iar dacă eşuează legătura de pe Pămînt cu „venu- 
sianul”, printre membrii navei va fi absolut necesar şi un lingvist... 

Nu mai notez toate concluziile trase de Luo Bing. Ceea ce se cuvenea 
însă de reţinut era faptul că cea de a doua propunere a sa mă azvîrlise 
dintr-o dată în vîltoarea unei călătorii în Cosmos. Iar lucrul acesta putea să 
fi fost, în ceea ce mă priveşte, cum spuneam la început, o pură întîmplare. 
De cîte ori rememorez momentul, inima îmi bate cu putere şi mi-e greu să 
mi-l smulg din minte. Tot ce s-a întîmplat mai apoi, pentru mine, un 
cercetător obişnuit, este cu adevărat ieşit din comun şi, în acelaşi timp, o 
nemaiîncercată fericire. 


2. Pe Venus 


Pînă la urmă, am coborit pe Venus. Echipa noastră era formată din: Luo 
Bing, renumitul astronaut chinez, participant al vizitei pe Marte; Bao Wei- 
wen, geolog, şi el membru al echipei de pe Marte; Li Huifen, cercetător al 
departamentului de astrobiologie, şi eu, cooptat în calitate de lingvist. 

Cum aş putea uita vreodată această călătorie? După ce motoarele navei 
s-au oprit şi aparatura de bord şi semnalele au indicat „cobortre normală”, 
noi, cei patru membri ai echipajului, inclusiv atît de fermul, stăpîn pe sine, 
Luo Bing, ne-am năpustit afară. 

Venus! Ajunsesem în sfîrşit pe această planetă misterioasă, înconjurată 
de o atmosferă densă. Purtam costume de astronaut, prevăzute cu aparatură 
pentru reglarea automată a temperaturii, pentru protecţie la eroziune şi 
rezistență la presiuni înalte. Eu şi Luo Bing rămăsesem pe loc. Sub tălpi, 
aveam o rocă precum piatra de tocilă de felurite culori şi un praf moale şi 
fin. Departe, la orizont, se ridica, estompat, un munte întunecat. Deasupra 
capetelor noastre era atmosfera aceea groasă, prin care abia se întrevedea 
un soare, ca o umbră. Acuitatea vizuală ne era aici extrem de redusă. 

— Vino! În casca transparentă a costumului de astronaut răsună vocea 
scăzută, emoţionată a lui Luo Bing. Vorbeam unul cu altul prin radio. 

— Vino!, repetă, bătîndu-mă pe umăr. Să facem primii paşi pe Venus! 

După cîţiva paşi mari, am înfipt în solul moale al planetei un steag mic 
pe care era înscris numele echipei noastre. Li Huifen ne-a făcut mai multe 
fotografii. Cu aparatură dezinfectată cît se poate de riguros, Luo Bing a 
luat o probă de sol, iar eu una de aer. Am dat, cu precauţie, ocol navei. 
Apoi Luo Bing s-a apucat să analizeze mostra de aer, iar Li şi Bao pe cea 
de sol. Eu m-am aşezat şi am încercat să iau legătura cu Pămîntul... Aşa a 
început activitatea încordată şi atractivă de cercetare a planetei Venus. 
N-am să expun aici în detaliu tot ce am făcut. Voi consemna numai 
aspectele de seamă ale raporturilor mele cu „venusianul”. 

Primul lucru a fost să depistăm urma acestuia. De pe Pămînt eşuasem. 
Imediat după şedinţa aceea de pomină, cu forţe uriaşe la dispoziţie, am 
construit cîteva staţii electrice de captare a semnalelor; în plus, i-am 
mobilizat pe toţi radioamatorii din ţară. Însă eforturile s-au dovedit zadar- 
nice. Ceea ce ne neliniştea era faptul că alte nave automate lansate spre 
Venus nu mai dădeau de satelitul în formă de halteră. Încercarea de a 

întrerupe evoluţia satelitului pe orbita sa n-a reuşit. Aceasta însemna că 
cele cîteva fotografii captate erau rezultatul de excepţie al unei pure 
întîmplări. Chiar aşa! Şi ce putea fi mai greu decît să porneşti în căutarea 
unui corp ceresc artificial care se deplasează pe o orbită necunoscută în 
văzduhul imens al planetei Venus! Se înfăptuise încă o victorie 
neobişnuită. Am fotografiat din nou cu ultraroşii zona cosmică şi am 
reperat urma satelitului. Cît am salutat reuşita! Inimile ni se umpluseră de 
bucuria izbînzii. 

Numai că, atunci cînd am trecut la cel de-al doilea pas — descoperirea 
„stăpînului” care lansase satelitul, ne-am izbit de piedici de negîndit. 

Condiţiile fizice ale misterioasei planete Venus erau într-adevăr aspre. 
Temperatura medie era de 475*C, bioxidul de carbon reprezenta principala 
componentă a aerului, iar presiunea ne apăsa de peste 90 de ori mai mult 
decît aceea de pe Pămînt. Temperatura şi presiunea înalte scoteau pur şi 
simplu acidul fluorhidric şi clorhidric din rocă. Iar aceste gaze compacte se 
amestecau cu nori groşi de acid sulfuric, care se lăsau în văile munților şi 
în depresiuni. Ploile torențiale de pe Venus aveau un caracter coroziv. Dar 
ce spun eu „ploi! Erau de fapt căderi de acizi anorganici! 

Sigur că în aceste condiţii vitrege nu putea exista aici nici un fel de 
viaţă! 

Pe de altă parte, din momentul redescoperirii urmei satelitului, am 
încercat să intrăm în legătură cu acesta, dar fără folos. Am emis nenumă- 
rate semnale şi n-am primit nici o reacţie. Cine era stăpînul? Şi unde se 
afla? Totul era învăluit în mister. 

În faţa acestei stări de lucruri, noi — adică Bao, Li şi eu — ne-am simţit 
dezarmaţi. Pînă şi tînăra, vioaia, avida de dispute Li Huifen se întunecase 
la chip. 

Ciudat era şi faptul că Luo Bing se părea a nu fi fost îngenuncheat de 
nimic ŞI muncea ca şi mai înainte, cu aceeaşi tragere de inimă. Numai că se 
cufunda deseori în gînduri. Îmi dădeam seama că îl chinuia ceva, că noi 
idei îi dădeau tîrcoale. Într-adevăr, într-una din zile ne-a chemat la el şi 
ne-a spus: 

— Dragii mei, zilele acestea am muncit fără preget şi am adunat sufi- 
cient material despre Venus. Sîntem siguri că aici nu s-a născut viaţa. Dar 
această certitudine, din punct de vedere ştiinţific, e exprimată printr-o re- 
coltă bogată. Acum, mult mai important este următorul lucru: de vreme ce 
pe planetă nu e viaţă, nici vorbă să existe fiinţe superioare şi atunci de unde 
vine satelitul artificial? Al cui este?... 

Da! Acest gînd fără răspuns ne muncea şi pe noi. 

— În această situaţie, continuă Luo, cred că este greșită presupunerea că 
venusienii au lansat satelitul. 

— Cum greşită? am sărit noi. 

— Exact cum aţi auzit! vorbi el, imperturbabil. 

— Atunci cine l-a lansat? Şi unde să mergem în căutarea bazei de 
lansare? se avîntă Li Huifen. 

— Am o mare bănuială, se arătă Luo Bing emoţionat. De ce să credem 
că lansarea s-a produs de pe Venus? Şi de ce să nu luăm în calcul posibili- 
tatea sosirii unor fiinţe superioare din alt sistem planetar? 

— Cum? strigarăm în cor. La una ca asta nu ne gîndisem. Dacă era 
vorba de o navă sosită din alt sistem decît cel solar, iată o descoperire de 
primă mărime! Inimile au început să ne bată cu putere... 

— Fireşte, ce vă zic nu e decît o nouă ipoteză, rosti Luo Bing cu acelaşi 
calm. Iar pentru a o verifica, e nevoie să ajungem pe satelitul enigmatic. 
Una dintre principalele noastre sarcini ar fi deci controlarea satelitului. 
Sîntem pregătiţi pentru asta. Am convingerea că dacă pe Venus nu am 
putut găsi secretul „venusianului”, pe satelit — deocamdată continuăm să-i 
spunem satelit — îl vom descoperi. Propun deci să încheiem grabnic 
activitatea de cercetare pe Venus şi să mergem pe satelit. 


3. Pe misterioasa navă 


„„Am intrat în orbita prestabilită. 

Zburam în văzduhul planetei Venus, la 22.000 km de ea. Ne transfor- 
maserăm şi noi într-un satelit venusian. Fiindcă orbita noastră şi viteza cu 
care zburam erau diferite de ale satelitului misterios, punctul de întîlnire cu 
el era relativ stabil. 

Uriaşul venusian apăru în faţa noastră la circa 2.000 de metri. Chiar fără 
instrumente optice, în bezna cosmică îl vedeam foarte distinct. Era un 
satelit artificial ciudat şi uriaş. Pluteam în cabina navei (ne pierdusem 
greutatea), înghesuiți la fereastra sferoidală şi uitîndu-ne cu încordare. 
Dacă admiteam că în satelit erau fiinţe superioare, atunci cu siguranţă că şi 
ele ne reperaseră. După o jumătate de oră de observaţie, pe acel straniu 
corp ceresc artificial nu se făcu simțită nici o mişcare. Ce linişte grea! Or, 
dacă se putea să nu fi receptat sau să nu fi înţeles semnalele anterioare, de 
pe Pămînt şi de pe Venus, acum, cînd venisem în faţa lor, cînd le intrasem 

sub ochi, se cuvenea să reacționeze într-un fel! Ce se întîmpla? Puteau fi 
orbi constructorii unor astfel de aparaturi? Erau ei atît de „neospitalieri”? 
Ori erau doar nişte barbari şi inumani, aşa cum apăreau descrişi de unii 
autori de SF! 

Sentimente nelămurite, de neînțelegere şi îndoială, ne cuprinseseră. În 
cele din urmă, Bao Weiwen rupse tăcerea: 

— Să urcăm pe el! propuse. 

— Nu, zise ca pentru sine Luo Bing, părăsind fereastra. Tăcu o vreme, 
apoi îşi urmă gîndul: Nu cred să nu ne fi descoperit. Li Huifen supra- 
veghează locul, iar noi vom încerca să mergem pe el. 

Pentru o mai mare siguranţă, după dezbateri, am stabilit: Luo Bing şi Li 
Huifen rămîneau pe navă, iar eu şi Bao ne duceam într-acolo. Luo m-a 
ajutat să îmbrac costumul de astronaut. Înainte de plecare, Luo Bing ne-a 
îmbrăţişat, plin de emoție. 

— Atenţie, prieteni! Nu uitaţi să rămîneţi în permanenţă în legătură cu 
noi! 

Am ieşit din navă. După ce uşa s-a închis automat în urma noastră, am 
intrat în adevăratul Cosmos. Cu pistoale pneumatice cu aer, ne-am 
„propulsat” rapid spre satelit. (În Cosmos nu e atmosferă, deci nici 
rezistenţă şi această forță infimă era suficientă). 

Văzduhul negru lucios era plin de stele. Nefiind estompate de atmos- 
feră, acestea se iveau în toată splendoarea lor, luminoase şi calme. Misiu- 
nea însă nu ne îngăduia nici o clipă să admirăm decorul care ne înconjura. 
De fapt, eram foarte tulburat ca să-mi clarific sentimentele. Dacă pe satelit 
existau cu adevărat fiinţe inteligente, ele ne urmăreau. Cum aveau să ne 
primească? Cum erau la înfăţişare? Să fi fost aşa cum îi imaginase un 
scriitor englez, ca nişte peşti, cu opt picioare şi de o cruzime fără limite? 
Temerile însă nu puteau împiedica hotărîrea noastră de a cunoaşte adevă- 
rul. Poate că aceasta este cea mai de preţ calitate a ființelor inteligente, 
această căutare îndrăzneață şi neobosită, soldată cu hotărîrea şi spiritul 
cercetării! 

Răsună glasul lui Bao Weiwen. Raporta „acasă”: 

— Luo Bing! Luo Bing! ne apropiem de venusian şi nu înregistrăm nici 
o mişcare! 

— Fiţi atenţi! ne avertiză el a nu ştiu cîta oară. Păstraţi legătura cu baza. 

Pe măsură ce ne apropiam, desluşeam şi mai bine corpul acela ceresc. 
Era o construcție din două părți. La un capăt era un element sferoidal lung 
de vreo 400 de metri, iar la celălalt ceva ce semăna cu un abajur uriaş şi în 


10 


acelaşi timp ca o oglindă reflectoare. Cele două părți erau îmbinate prin 
tuburi groase, semitransparente. Ce putea fi? O navă? Un satelit? 

În cele din urmă am coborit pe strania construcţie. 

— Vino după mine! mi-a şoptit Bao. Hai să alunecăm în partea asta! 

Am alunecat greu, uitînd să-mi mai punctez „vehiculul” meu cu pistolul 
pneumatic, izbindu-mă astfel de corpul acela ce părea un uriaş ou de rață. 
Lucrul acesta l-a stîrnit pe Bao, care a ridicat pistolul şi a bătut de cîteva 
ori în sferă. Am aşteptat încordaţi cîteva minute, însă nici o mişcare. 

Bao Weiwen a hotărît să plece de unul singur în cercetare. 

— Rămii aici, mi-a zis. Mă duc pînă dincolo. Dacă apare ceva, fac 
repede cale întoarsă. 

A deschis pistolul şi a luat-o peste forma aceea sferoidală, lunecînd spre 
partea cealaltă. Eu m-am instalat bine unde mă aflam, ţinîndu-mă cu mîna 
de o ieşitură (mai tîrziu aveam să aflu că nu era altceva decît o antenă 
pentru transmisiuni). La un minut sau două, Bao îmi raporta. (Minutele 
acestea erau lungi cît un secol!) Recepţionam şi transmiteam de fiecare 
dată la bază. 

Poate din plictiseală sau poate din dorinţa de a cerceta şi eu, am dat să 
văd din ce metal era făcută ieşitura, de fapt, „antena” romboidală. 
Răspunzîndu-i lui Bao, m-am cățărat spre ea. Tocmai cînd apucasem în 
mînă „antena”, am simţit că nava de sub mine se deplasează încet... În 
disperarea momentului, am făcut o săritură şi pe dată am început să zbor în 
Cosmos. 

— Xu Ping! Xu Ping! Ce-i cu tine? mi-au răsunat în urechi vocile lui 
Luo Bing şi lui Bao Weiwen. (Precis îmi auziseră exclamaţia smulsa de 
sperietură). 

Am scos cu greu pistolul pneumatic şi am apăsat tare pe trăgaci. Am 
alunecat imediat înapoi, însă cum desfăcusem prea puternic supapa de aer, 
n-am rămas fixat pe peretele navei, ci am fost puţin deviat, ajungînd într-un 
anume loc. Acolo, peretele navei s-a deschis automat şi m-a înghiţit ca 
într-o peşteră. Şi iată-mă dintr-o dată în pîntecul misteriosului satelit! 

L-am chemat pe Luo Bing în ajutor, însă n-am primit răspuns. Prin 
peretele de metal al navei, undele ultrascurte nu pătrundeau! 

Am făcut eforturi să mă calmez, să mă stăpînesc. Cînd mi-am revenit 
din tulburare, am observat că ajunsesem într-o cameră îngustă, drept- 
unghiulară, Pereţii erau goi, însă emiteau o lumină blîndă. În partea opusă 
era parcă o uşă. M-a trecut o sudoare rece. Trebuie să recunosc că mă 
încolțise gîndul că dincolo de uşa uriaşă o fiinţă ca o reptilă îmi pîndea 

fiece mişcare. Îmi era teamă. 

Pînă la urmă, curiozitatea şi tăria spiritului ştiinţific mi-au revenit. La 
urma urmei, de ce trebuie să mă tem? Pentru ce venisem? Scopul meu nu 
era să-l cunosc pe stăpînul acestui obiect? M-am ridicat şi am trecut cu paşi 
apăsaţi dincolo de uşa ce mă înspăimîntase. În faţa ochilor mi-a apărut o 
încăpere îngrijită, ca bordul unui vapor. Intrările ei erau toate blocate. Am 
ciocănit în mai multe locuri, însă în afara răsuflării mele grele, întretăiate, 
n-am mai simţit nici o reacţie. 

Aşadar, am rămas liniştit, neştiind ce mai puteam întreprinde. Atunci 
am descoperit cu surpriză că îmi recăpătasem greutatea. Pe nava noastră 
eram imponderabili, însă aici mă mişcam ca pe Pămînt. Aceasta însemna 
că satelitul avea o construcţie foarte ciudată. 

Am hotărît să mă întorc în coridorul din care plecasem. Mă gîndeam că 
Luo şi Bao mă căutau. Trebuia să reiau legătura cu ei. Însă strădaniile mele 
erau în van. În camera lunguiaţă n-am găsit nici un buton, nimic cu care să 
deschid vreo uşă. Am revenit în încăperea îngrijită şi iar m-a cuprins 
panica: trebuia cu orice preţ să dau de stăpînul navei, de misteriosul şi 
invizibilul ei stăpîn. În cele din urmă am zărit o scară în formă de spirală. 
Părea că duce în inima construcției. Mă pregăteam să pun piciorul pe ea, 
cînd am auzit paşi precipitaţi. Da, paşi adevăraţi, care veneau spre mine. 
M-am întors şi... 

— Xu Ping! Xu Ping! 

Oh, ce glas plin de căldură, Bao Weiwen! Nu, era Luo Bing. Alerga 
spre mine printr-un alt coridor. 

— Tu, aici? Eşti rănit? 

Ne-am îmbrățișat ca nişte prieteni despărțiți vreme îndelungată. 

— Bătrînul Bao? îndrăznii să întreb, cu inima strînsă. 

— A intrat şi el. Ne aşteaptă dedesubt. 

În mod sigur zguduit de ceva, Luo reuşea să arboreze o înfăţişare calmă. 
M-a prins de mînă şi m-a tras spre scara în spirală. 

— Am intuit bine. E o navă, şopti el. Am pătruns în camera de co- 
mandă. 

— Şi stăpînul? A cui e nava? 

Mă bucuram, însă voiam să mi se spună tot. 

— l-am găsit, dar... Luo Bing se opri şi se întoarse spre mine, tulburat, 
punîndu-mi mîna pe umăr. După o pauză, rosti cu durere în glas: S-au sa- 
crificat! Se pare că li s-a întîmplat o nenorocire şi au murit cu toţii! 

— Morți? 

Nu am apucat să-l înţeleg bine pe Luo Bing şi Bao s-a apropiat în grabă, 
îmbrăţişîndu-mă. În sala încărcată de aparate — evident comanda navei — 
am pătruns sensul vorbelor lui Luo Bing. 

Pe scaunul din fata tabloului de comandă era un „om” mult mai înalt 
decît noi — însă foarte asemănător nouă, pămîntenilor. 

Uscăciunea sau o cauză care nouă ne scăpa îl păstrase nealterat. Zăcea 
acolo, ţinînd strîns în mînă ceva de forma unui stilou. Pe măsuţa de 
comandă era deschis un caiet (ulterior aveam să aflăm că era jurnalul de 
bord), pe care erau înghesuite nişte semne ciudate. Alături de caiet era o 
fotografie — imaginea clară a Pămîntului — şi o scrisoare (ceva mai tîrziu 
am ştiut că era o scrisoare adresată nouă, pămîntenilor). 

Pentru o clipă, noi, cei veniţi de pe îndepărtatul Pămînt, am rămas 
nemişcaţi în faţa acestui „oaspete din Cosmos” şi, cu toate că nu ne-am 
descoperit capetele, i-am adus toţi trei un omagiu binemeritat lui, enigma- 
ticului „oaspete” care, din nefericire, se sacrificase pentru ştiinţă, pentru 
dezvăluirea tainelor Cosmosului. 


4. Secretul navei cosmice „Exploratorul” 


Maşina cu perne de aer şi cu hiperviteză înainta pe superautostrada de 
plastic, celebră în lume, din zona răsăriteană a Beijingului, apropiindu-se 
în zbor de clădirea Comitetului navigaţiei interplanetare. Bao spori viteza 
la maximum, însă pe noi toţi nu ne mulțumea. Li Huifen şi cu mine stăteam 
în spate şi, din cînd în cînd, tînăra cercetătoare îl bătea pe omul dinaintea 
sa pe umăr, îndemnîndu-l: 

— Mai iute, Bao, vom întîrzia! 

De fapt, avea dreptate. Chiar întîrziasem. În urmă cu cinci ore leneveam 
comod în fotoliile de răchită ale staţiunii de odihnă „Casa astronautului”, 
desfătîndu-ne în faţa nemărginirii mării, scăldați de razele blînde ale 
Soarelui. Dacă nu am fi fost reținuți de o neprevăzută conferinţă de presă, 
am fi fost de mult în sala întrunirii, fiindcă era o întrunire de la care nici 
gînd să putem lipsi! 

Călătoria pe Venus se desfăşurase în bune condițiuni. Ne luase un an şi 
două luni. În cele peste 400 de zile, mai bine de jumătate le petrecusem pe 
drum. Pe Venus stătusem numai 47 de zile, iar pe satelit — nu, acum ştim că 
nu era un satelit artificial, ci o navă uriaşă, deci pe misterioasa navă — ră- 
măsesem cu totul 11 zile. În acest scurt răstimp, nu numai că am controlat 

cu de-amănuntul nava, dar am găsit numeroase materiale — documente 
felurite, cărți şi, pe lîngă ele, voluminosul jurnal de bord. 

Oricine îşi poate închipui bucuria care ne-a cuprins în momentul 
descoperirii acestor materiale scrise, enorm de prețioase! Ele stăteau drept 
mărturie unică a pătrunderii secretelor „venusianului”. 

Ştiam însă că pe navă n-aveam cum să dezlegăm asemenea mister. 
Trebuia aflată cheia dezlegării ciudatei scrieri, apoi traduse materialele şi 
noi eram prea puţini pentru a duce la capăt aşa ceva. 

Dar nici n-am lăsat ca munca aceasta să întîrzie. Deja în drumul nostru 
înapoi spre pămînt am transmis prin televiziune, în toată lumea, principa- 
lele documente. 

La cobortrea din navă am auzit că institutul nostru lingvistic condus de 
venerabilul profesor descoperise secretul scrierii şi tradusese materialele 
cele mai însemnate. Ştirea ne emoţionase şi ne însufleţise totodată! Am 
încheiat mai devreme tratamentul şi ne-am grăbit spre Beijing, pentru a 
audia raportul profesorului. 

Li Huifen ne purtase într-un iureş pînă în sala de conferinţe de la etajul 
întîi. Dar întîrziasem. Profesorul tocmai terminase referatul. 

— „Aceasta este activitatea noastră din ultimele patru luni. Ea se află 
totuşi la început. Fiindcă ne-au rămas încă destule documente de clasat şi 
tradus. Pe baza celor de mai sus, s-ar putea trage cinci concluzii. 

Unu: Am descoperit numele navei. În cuvintele noastre, ale pămînte- 
nilor, ea s-ar numi „Exploratorul”. 

Doi, şi lucrul cel mai important, este că nava venea din sistemul astrului 
X. Conform măsurării timpului de către noi, ea a pătruns în sistemul solar 
în urmă cu trei ani. Se ştie că sistemul astrului X se află foarte departe de 
sistemul solar şi o navă care ar zbura cu viteza luminii, adică cu 300.000 
km/s, ar avea nevoie de 8 ani. Or, după materialele găsite, „Exploratorul” a 
zburat pînă la noi într-un timp de 27 de ani! lată că, dacă am socoti numai 
din acest punct de vedere, explorarea aceasta se dovedeşte a fi cu totul re- 
marcabilă. 

Trei: Din cărți am aflat cîte ceva despre astrul X. Acest astru fix, mult 
mai mare decît Soarele, are 17 planete dispuse pe orbite circulare şi pe una 
dintre aceste planete, numită Ganlika, în urmă cu cîteva milioane de ani au 
apărut oameni asemenea nouă. „Exploratorul” este creația oamenilor de pe 
Ganlika. 

Patru: Am tradus jurnalul de bord, care cuprinde un tezaur de informaţii 
ştiinţifice. Chiar astăzi s-a trecut la tipărirea acestui document, aşa că mîine 

veţi primi cîte un exemplar. 

Ultimul punct, al cincilea: Vă anunţ despre existența unei scrisori 
neobişnuite. A fost scrisă de comandantul ad-interim, înainte de a se sfirşi. 
Este adresată pămîntenilor. Cu voia dumneavoastră, voi acorda gloria 
citirii acestui act însemnat eroului nostru, aducătorului acestor comori de 
preţ, astronautul Luo Bing”. 

Cei prezenţi ovaţionară şi bătură din palme frenetic. Luo Bing stătu 
cîteva minute în fața microfonului, pînă ce aplauzele se stinseră cu totul, 
înainte de a citi scrisoarea el adresă adunării cîteva cuvinte: 

— Tovarăşi! Dragi prieteni! Sînt fericit că după nici doi ani ne vedem 
iarăşi aici, gata să analizăm aceste documente ştiinţifice. Vă rog să nu 
pierdeţi din vedere că ele sînt primele documente de acest fel din istoria 
omenirii! Mă bucură că îmi revine mie sarcina măreaţă de a da citire unei 
scrisori atît de valoroase. O voi citi cu durere în suflet şi cu profundul 
regret că acela care a redactat-o nu mai există. Cînd am urcat pe „Explora- 
torul” speram să ne întîlnim cu stăpînii navei, însă, din nefericire, n-am 
găsit decît trupurile lor neînsuflețite şi această scrisoare. Daţi-mi voie să 
dau glas cuvintelor ei pline de căldură şi de sentimente prieteneşti: 


„Dragi prieteni de pe planeta albastră! Sînt fericit că am prilejul ca în 
ultimele clipe ale vieţii mele să vă transmit un salut călduros şi cele mai 
bune urări. 

Sînt comandantul ad-interim al navei cosmice interplanetare «Explora- 
torul». Nava noastră vine de pe planeta Ganlika, aceasta aparţinind 
sistemului planetar numit de noi Jielun, adică Lumina. În jurul stelei fixe 
Jielun se rotesc 17 planete. Ganlika este cea de-a noua planetă. Noi, oa- 
menii de pe Ganlika, am atins un grad superior de dezvoltare a civilizaţiei, 
stăpînind atit natura, cit şi tehnica spațială. Misiunea navei noastre este de 
a pătrunde în sistemul vostru planetar, de a face cercetări şi, mai ales, de 
a afla dacă există ființe omeneşti asemănătoare nouă. 

Din nefericire, n-am reuşit să ne ducem la capăt misiunea. Totuşi, în 
ultimele momente v-am descoperit, observînd frumoasa voastră planetă, 
înconjurată de nori uşori. Spre ghinionul nostru, o epidemie înfricoşătoare 
a pătruns în navă şi iată-mă acum Singurul supravieţuitor. Ştiu însă că mă 
voi stinge şi eu. În aceste ultime clipe ale vieţii mele, vă împărtăşesc păţa- 
nia noastră şi vă urez din inimă mult noroc. 

Am convingerea că într-o zi această scrisoare va fi în miinile voastre. 
Asemenea nouă, plecaţi în Cosmos să smulgem secretele naturii, voi veţi 

pune neapărat piciorul pe planeta noastră. Vă urez să realizaţi cit mai 
repede a cest ţel măreț! 

Acum am să vă relatez împrejurările care ne-au împiedicat să ajungem 
la voi, cu toate că vă dădusem de urmă. Mă voi exprima cît mai Simplu, 
fiindcă nu mai am putere să povestesc amănunţit. 

Călătoria noastră a început bine. Pregătirile fuseseră complete şi 
însumaseră eforturile tuturor locuitorilor. Dar orice activitate de cercetare 
se poate izbi de neprevăzut. Înainte de a intra în sistemul vostru solar, 
nava noastră a fost brusc atinsă de lovitura năpraznică a unei raze. Apa- 
ratura noastră de apărare era bună. Avusesem în vedere periculoasele 
raze cosmice, însă nu luasem în calcul o sursă radiantă atit de puternică. 
Sub această lovitură, sistemul nostru de apărare a fost paralizat. 
Necunoscuta sursă radiantă — încă n-am ajuns la o explicaţie rațională a 
ei — ne-a nimicit aparatura de protecţie şi ne-a atins şi pe noi. A sosit şi a 
dispărut brusc. Însă i-a fost de ajuns să ne atingă. 

Am înțeles că ne pindea necruţătoarea moarte, cu toate că nu credeam 
că ne vom sfirşi atit de repede. Ne-am tratat numaideciît, am luat diferite 
măsuri, însă teribila iradiere l-a doborit curînd pe primul dintre noi. 
Acestuia i-a urmat eroicul nostru căpitan. 

Ceilalţi trei membri ai echipajului, deşi ştiam că nu vom putea evita 
nenorocirea, nu ne-am pierdut cu firea. Ne-am urmat obiectivul: îndepli- 
nirea scopului călătoriei, ca o realizare ştiinţifică de prestigiu. Am mărit 
viteza şi am trecut în sistemul vostru planetar. 

Am întilnit mai întîi o planetă înconjurată de o ceaţă densă, care îi 
ascundea adevărata înfăţişare. Nu mai aveam vreme să ne permitem o altă 
alegere. Ne-am apropiat de ea, transformîndu-ne într-un satelit al ei. 

Nu voi expune aici cercetările noastre pe această planetă, fiindcă ele au 
fost deja înregistrate în amănunţime. Am pilotat de fapt şi un vehicul de 
mici dimensiuni, o navetă-sondă, într-o misiune de studiu pentru cîteva 
zile. Sper să vedeţi documentaţia. Am constatat că planeta se află încă 
într-o etapă geologică fierbinte. Acest lucru ne-a dat speranța că vom găsi 
şi alte planete, unele poate cu forme de viaţă. Aveam de gînd să intrăm în 
studii mai profunde, însă moartea ne-a răpit încă un camarad. Rămăsesem 
doar eu şi Bielailler şi ne-am întors în grabă pe «Exploratorul». Însă 
boala nu ne-a iertat deloc. Cutezătorul Bielailler s-a stins şi el. Era 
singurul astronom care supravieţuise. În ultima vreme, cu toate că nu mai 
avea putere să se mişte, a ţinut ferm să nu-şi abandoneze sarcinile, 
calculind zi şi noapte şi scrutind văzduhul. Cu puţin înainte de moarte, a 


16 


realizat visul nostru, descoperindu-vă. A observat o planetă albastră, pe 
care, în ciuda faptului că era aproape în permanenţă acoperită cu nori, 
aparatura noastră ne-a înfăţişat-o foarte clar. Am văzut mările şi 
oceanele, munţii acoperiți cu verdeață şi cîmpiile întinse. Cimpurile erau 
frumos ordonate, demonstrind că acolo creşteau nu numai păduri şi 
buruieni, ci şi plante cultivate de mina omului. lar printre acestea erau căi 
clar trasate, ce nu păreau a fi riuri naturale, ci căi navigabile... Vă puteţi 
închipui însuflețirea care ne-a cuprins. Atunci cînd Bielailier a descoperit 
sateliții voştri artificiali, s-a arătat atit de entuziasmat, încît, cu toate că nu 
mai avusese forță nici să mănince de citeva zile, a strigat cu puterile ce-i 
mai rămăseseră: 

«Oh! Stăpinesc tehnica spaţială. la repede legătura cu ei!» Acestea au 
fost, de fapt, şi ultimele lui cuvinte. 

Concluzia lui Bielailier fusese corectă. Pînă la urmă descoperisem o 
planetă care ajunsese la un înalt grad de civilizaţie şi care ar fi putut să ne 
umple inimile de speranţă. 

Socotesc că ne-am atins scopul călătoriei noastre. Din păcate, nu mai 
am cum să duc această veste nemaipomenită celor de pe Ganlika. Mi-am 
pierdut şi eu capacitatea de mişcare. Ştiu că nu voi mai trăi mult. 

Dragi prieteni şi fraţi! Daţi-mi voie să vă numesc cu aceste cuvinte fier- 
binţi. Chiar dacă am pornit pe căi diferite în procesul îndelungat de 
stăpinire a Cosmosului, ştiinţa şi inteligenţa au învins nesfirşirea timpului 
şi a spațiului şi prezenţa noastră în sistemul vostru planetar este o dovadă. 
Gradul vostru de civilizaţie îmi dă credinţa că şi fără călătoria noastră voi 
veţi ajunge în zbor pînă la Ganlika. E o chestiune care ţine numai de timp. 
Am convingerea fermă că aşa este! Oare nu-mi daţi dreptate, dragi 
locuitori ai planetei albastre? 

Ultima descoperire a lui Bielailier a confirmat şi a întărit concepția 
noastră după care viața, viaţa inteligentă pulsează pretutindeni în Cos- 
mos! În Cosmosul nesfirşit, care nu cunoaşte limite, există numeroase 
planete asemenea alor noastre. Însă eu nu mai am posibilitatea să mă 
întorc cu această descoperire pe planeta mea. lată cea mai mare amără- 
ciune pe care o trăiesc în clipele de faţă. 

Zborul nostru s-a frînt, însă voi îl veţi continua. E şi motivul pentru care 
am luat hotărirea să redactez această lungă scrisoare în care să vă 
împărtăşesc nenorocirea ce ni s-a întîmplat. Sint sigur că experienţa 
noastră — fie ea izbutită sau nu — vă va folosi şi vă va permite să duceţi 
pînă la capăt vii şi nevătămaţi munca începută şi de unii şi de alții. 

Prietenii mei! Zburaţi spre Ganlika! Vă fac această invitaţie în numele 
tuturor locuitorilor planetei noastre! Încă o dată, cu cele mai frumoase 
ginduri, va urez drum bun! Vă doresc succese depline pe calea stăpinirii 
Cosmosului! 

Fie ca ziua cînd cei de pe Ganlika şi cei de pe planeta albastră vor 
înainta mină în mînă să vină cît mai repede! 

Comandantul ad-interim al navei «Exploratorul», 


KATUO” 


Luo Bing a citit dintr-o răsuflare, cu voce gravă, scrisoarea de mai sus. 
În sală s-a lăsat tăcerea. Fiecare fusese răscolit de conţinutul scrisorii. Ce 
om ferm şi viteaz! Povestea tragică ne îndurerase, însă ne insuflase şi 
flacăra unui entuziasm fierbinte şi fermitatea hotărîrii de a ne dărui toate 
forțele pentru supunerea Cosmosului. Luo Bing declarase atît de frumos: 

— Tovarăşi, rostise el, împăturind emoţionat scrisoarea, pe cînd în ochi 
i se ghicea scînteierea lacrimilor, aceasta este scrisoarea. Permiteţi-mi să vă 
spun că, după încheierea acestei mărturii sensibile, comandantul Katuo 
ne-a făcut o prezentare a tehnicii zborurilor spaţiale. Ne-a comunicat pe 
larg cum să-i cunoaştem nava, instrumentele de bord, hărțile şi materialele. 
A ţinut să argumenteze că pericolul întîmpinat de „Exploratorul” poate fi 
eliminat. Dacă nava suferă cîteva schimbări şi dacă i se întăreşte aparatura 
de protecţie pot fi evitate cu desăvîrşire vătămările razelor cosmice, oricît 
de puternice ar fi ele. Fără îndoială că toate acestea ne sînt de mare folos. 
Tovarăşi, locuitorii de pe Ganlika ne-au făcut invitația de a duce mai 
departe opera de la care ei au fost siliți să abdice, de a le finaliza misiunea 
— să zburăm spre Ganlika. Să ducem pe Ganlika faptele eroice ale „„Explo- 
ratorului”, rezultatele expediției! 

Aceasta va fi chiar sarcina noastră de viitor. Vom analiza în profunzime 
preţioasele materiale de pe „Exploratorul”, vom studia nava şi experienţa 
lor de navigaţie. Pe această bază, vom construi o navă mai puternică şi mai 
aproape de cea ideală şi cu ea vom întreprinde călătoria pe Ganlika. Ştiu, 
sîntem extrem de îndureraţi, însă sacrificiul eroic al echipajului de pe 
„Exploratorul” nu poate decît să ne întărească hotărîrea de a birui natura, 
Cosmosul! Ne vom concentra eforturile pentru ca ziua apropierii locuito- 
rilor de pe Pămînt de oamenii de pe Ganlika să vină cît mai repede. 

Aplauze şi ovaţii s-au dezlănţuit în ropote. O dată o avalanşă entuziastă 
în semn de preţuire pentru locuitorii planetei Ganlika, apoi o alta la fel de 
furtunoasă pentru înaintarea pămîntenilor în Cosmos, în viitorul cel mai 
apropiat şi, ca o apoteoză, aplauze şi ovaţii continue pentru victoria 
inteligenței omeneşti. 


Traducerea: Constantin Lupeanu 

